CELEX: 32021R1421
Language: ro
Date: 2021-08-30 00:00:00
Title: Regulamentul (UE) 2021/1421 al Comisiei din 30 august 2021 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului, în ceea ce privește Standardul Internațional de Raportare Financiară 16 (Text cu relevanță pentru SEE)

31.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 305/17
               
            
         REGULAMENTUL (UE) 2021/1421 AL COMISIEI
         din 30 august 2021
         de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului, în ceea ce privește Standardul Internațional de Raportare Financiară 16
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
         întrucât:
         
                     (1)
                  
                  
                     Prin Regulamentul (CE) nr. 1126/2008 al Comisiei (2) au fost adoptate anumite standarde internaționale și interpretări existente la 15 octombrie 2008.
                  
               
                     (2)
                  
                  
                     Pandemia de COVID-19 a cauzat un șoc extern fără precedent pentru Uniune și economia acesteia, impunând necesitatea de a se adopta măsuri menite să atenueze, pe cât posibil, efectele negative asupra cetățenilor și societăților.
                  
               
                     (3)
                  
                  
                     Statele membre și Uniunea au luat măsuri pentru a le oferi sprijin financiar societăților, inclusiv perioade fără plăți pe baza unor moratorii private sau publice, menite să prevină falimentele și pierderile de locuri de muncă nejustificate și să susțină o redresare rapidă.
                  
               
                     (4)
                  
                  
                     La 28 martie 2020, Consiliul pentru Standarde Internaționale de Contabilitate (IASB) a publicat documentul „Concesii privind chiria legate de COVID-19 (amendament la IFRS 16)”, care a fost adoptat prin Regulamentul (UE) 2020/1434 al Comisiei (3).
                  
               
                     (5)
                  
                  
                     La 31 martie 2021, IASB a publicat documentul „Concesii privind chiria legate de COVID-19 după 30 iunie 2021 (amendament la IFRS 16)”.
                  
               
                     (6)
                  
                  
                     Amendamentul adus Standardului Internațional de Raportare Financiară (IFRS) 16 Contracte de leasing extinde sprijinul operațional cu caracter temporar și opțional acordat locatarilor în legătură cu pandemia de COVID-19, în cazul contractelor de leasing cu scutiri la plată și plăți datorate inițial la 30 iunie 2021 sau înainte de această dată, la contractele de leasing cu scutiri la plată și plăți datorate inițial la 30 iunie 2022 sau înainte de această dată.
                  
               
                     (7)
                  
                  
                     În urma consultării Grupului Consultativ European pentru Raportare Financiară, Comisia concluzionează că amendamentul la IFRS 16 Contracte de leasing îndeplinește criteriile pentru adoptare prevăzute la articolul 3 alineatul (2) din Regulamentul (CE) nr. 1606/2002.
                  
               
                     (8)
                  
                  
                     Prin urmare, Regulamentul (CE) nr. 1126/2008 ar trebui modificat în consecință.
                  
               
                     (9)
                  
                  
                     IASB a stabilit că amendamentul la IFRS 16 Contracte de leasing intră în vigoare la 1 aprilie 2021. Prin urmare, dispozițiile prezentului regulament ar trebui să se aplice retroactiv pentru a se asigura securitatea juridică a emitenților vizați și coerența cu alte standarde de contabilitate prevăzute în Regulamentul (CE) nr. 1126/2008.
                  
               
                     (10)
                  
                  
                     Luând în considerare caracterul urgent al sprijinului operațional legat de COVID-19, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene.
                  
               
                     (11)
                  
                  
                     Măsurile prevăzute de prezentul regulament sunt conforme cu avizul Comitetului de reglementare contabilă,
                  
               ADOPTĂ PREZENTUL REGULAMENT:
         
            Articolul 1
            Standardul Internațional de Raportare Financiară (IFRS) 16 Contracte de leasing din anexa la Regulamentul (CE) nr. 1126/2008 se modifică în conformitate cu anexa la prezentul regulament.
         
         
            Articolul 2
            Fiecare societate aplică modificările menționate la articolul 1 începând de la 1 aprilie 2021 pentru exercițiile financiare care debutează cel târziu la 1 ianuarie 2021 sau ulterior acestei date.
         
         
            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 243, 11.9.2002, p. 1.
         
            (2)  Regulamentul (CE) nr. 1126/2008 al Comisiei din 3 noiembrie 2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului (JO L 320, 29.11.2008, p. 1).
         
            (3)  Regulamentul (UE) 2020/1434 al Comisiei din 9 octombrie 2020 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului, în ceea ce privește Standardul Internațional de Raportare Financiară 16 (JO L 331, 12.10.2020, p. 20).
      
      
         
            ANEXĂ
            Concesii privind chiria legate de COVID-19 după 30 iunie 2021
            Amendament la IFRS 16
            Amendament la IFRS 16 Contracte de leasing
            
            Se modifică punctul 46B. Se adaugă punctele C1C și C20BA-C20BC.
            LOCATAR
            
               Evaluare
            
            
               
                  Evaluare ulterioară
               
            
            
               Modificări ale contractului de leasing
            
            
                     
                        46B
                     
                     
                        Soluția practică de la punctul 46A se aplică numai în cazul concesiilor privind chiria care reprezintă o consecință directă a pandemiei de COVID-19 și numai dacă sunt îndeplinite toate condițiile următoare:
                        
                                    (a)
                                 
                                 
                                    modificarea plăților de leasing are ca rezultat o contraprestație revizuită pentru leasing care este, în mod substanțial, similară sau inferioară contraprestației pentru leasing imediat anterioară modificării;
                                 
                              
                                    (b)
                                 
                                 
                                    orice reducere a plăților de leasing afectează doar plățile datorate inițial la 30 iunie 2022 sau înainte de această dată (de exemplu, o concesie privind chiria ar îndeplini această condiție dacă are ca rezultat reducerea plăților de leasing la 30 iunie 2022 sau înainte de această dată și creșterea plăților de leasing care se extind după data de 30 iunie 2022) și
                                 
                              
                                    (c)
                                 
                                 
                                    nu s-a produs nicio modificare de fond a celorlalți termeni și condiții ale contractului de leasing.
                                 
                              
                  
               
                  
                     Anexa C
                  
                  Data intrării în vigoare și tranziția
                  DATA INTRĂRII ÎN VIGOARE
                  
                           
                              C1C
                           
                           
                              Documentul Concesii privind chiria legate de COVID-19 după 30 iunie 2021, emis în martie 2021, a modificat punctul 46B și a adăugat punctele C20BA-C20BC. Un locatar trebuie să aplice modificarea respectivă perioadelor de raportare anuală care încep la 1 aprilie 2021 sau ulterior acestei date. Se permite aplicarea anterior acestei date, inclusiv în cadrul situațiilor financiare a căror publicare nu fusese autorizată la 31 martie 2021.
                           
                        TRANZIȚIA
                  
                     Concesii privind chiria acordate locatarilor în legătură cu COVID-19
                  
                  
                           
                              C20BA
                           
                           
                              Un locatar trebuie să aplice retroactiv Concesii privind chiria legate de COVID-19 după 30 iunie 2021 (a se vedea punctul C1C), recunoscând efectul cumulativ al aplicării inițiale a modificării respective ca o ajustare a soldului de deschidere al rezultatului reportat (sau al unei alte componente a capitalurilor proprii, după caz) la începutul perioadei anuale de raportare în care locatarul aplică pentru prima dată modificarea.
                           
                        
                           
                              C20BB
                           
                           
                              În perioada de raportare în care aplică pentru prima dată Concesii privind chiria legate de COVID-19 după 30 iunie 2021, locatarul nu este obligat să prezinte informațiile cerute la punctul 28 litera (f) din IAS 8.
                           
                        
                           
                              C20BC
                           
                           
                              La aplicarea punctului 2 din prezentul standard, un locatar trebuie să aplice soluția practică de la punctul 46A în mod consecvent contractelor eligibile cu caracteristici similare și în circumstanțe similare, indiferent dacă contractul a devenit eligibil pentru soluția practică respectivă ca rezultat al aplicării de către locatar a documentului Concesii privind chiria legate de COVID-19 (a se vedea punctul C1A) sau a documentului Concesii privind chiria legate de COVID-19 după 30 iunie 2021 (a se vedea punctul C1C).